En eftermiddag i januar blev 25-årige Jeff Pitzner udsat for forsøg på røveri og trusler, da en gruppe unge forsøgte at få ham til at udlevere sin tegnebog og buskort.

Selv om Jeff Pitzner har haft tid til at ryste chokket af sig, så er det stadig en tydeligt mærket mand, som fortæller sin historie til TV 2 søndag.

- De åbnede min jakkelomme og tog fat i mit buskort. Det var ubehageligt, så jeg sagde til ham: Hvad laver du? Du må ikke gøre det der, slet ikke, fortæller Jeff Pitzner.

Jeg blev bange

Da Jeff Pitzner ikke havde nogen penge på sig, blev senere truet til at vende tilbage efterfølgende dag med penge, og i dag er han stadig bange for at tage toget på strækningen.

- Jeg blev ked af det, der skete, og jeg var bange, fordi de tog fat i mig.

Episoden fra s-toget er det andet overfald mod Jeff Pitzner, der har downs syndrom. Således blev han i juli også udsat for et røveri ved en pengeautomat ved Nørrebro Bycenter.

Ingen hjalp mig

Her tog gerningsmanden kvælertag på Jeff Pitzner, og fælles for begge overfald er, at ingen af folkene omkring ham greb ind overfor gerningsmændene.

Og det skuffer både Jeff og hans familie.

- Der var ikke nogen, der hjalp mig i toget, siger Jeff Pitzner, mens hans far stadig er vred over, at ingen greb ind.

- Når ens familie bliver bliver truet på den måde, så bliver man vred, men jeg bliver endnu mere vred af, at ingen griber ind, siger Claus Pitzner.

Politiet har opgivet at opklare sagen fra s-toget, da ingen vidner har henvendt sig, mens overfaldet ved hæveautomaten stadig formelt er under efterforskning.